text: Tønder stoppede syg mands sygedagpenge 
  17 november 2010 kl. 11.24
  Trods en række alvorlige sygdomme stoppede Tønder Kommune 42-årige Frank Enghoffs sygedagpenge 1. oktober. Han lever nu af hustruens indkomst, skriver Nyhedsbrevet 3F.
  Han er dybt frustreret. Selv om han er syg, kan han stadig bidrage til samfundet i et fleksjob, mener han:
  - Det ville give mig mit liv tilbage. Men kommunen får ikke afklaret min situation. Det gør mig irritabel og svær at være sammen med. Jeg aner ikke, hvordan jeg kommer videre, siger Frank Enghoff.
  
  Kigger på sagen igen 
  Forelagt sagen siger chef på Jobcenter Tønder Bert Schultz, at han ikke må kommentere på konkrete sager.
  - Men jeg vil gerne se nærmere på Frank Enghoffs sag nu, siger han.
  TV SYD har netop i to to indslag vist, hvordan Aabenraa kommune i fire måneder ikke ville give syg mand sygedagpenge. I går vendte kommunen dog på en tallerken og gav Brian Flyvholm sygedagpenge med tilbagevirkende kraft.
  